የኢህአዴግ ሥራ አስፈፃሚ ኮሚቴ መደበኛ ስብሰባ ተጠናቀቀ
– የኢህአዴግ ሥራ አስፈፃሚ ኮሚቴ መደበኛ ስብሰባ በድርጅትና ፖለቲካ መስክ፣ እንዲሁም በመንግስት ሥራዎች 2005ዓ/ም አፈፃፀምና የቀጣዩ ዓመት ዋና ዋና የዕቅድ አቅጣጫዎች ላለፉት ሁለት ቀናት በመምከር በትላንትናው ዕለት ተጠናቋል፡፡ስራ አስፈፃሚ ኮሚቴው በገጠር በድርጅትና በፖለቲካ መስክ የነበሩትን አፈፃፀሞች ከልማት ተግባሮች ጋር አስተሳስሮ በገመገመበት ወቅት ሀገሪቱ የተያያዘችውን የህዳሴ ጉዞ ለማሳካት በሚደረገው እንቅስቃሴ የድርጅቱ አባላት ግንባር ቀደም ፈፃሚ በመሆንና በስኬቶቻቸውም በዙሪያቸው ለሚገኙ ወገኖች አርአያ በመሆን በገጠር በተፋሰስና መስኖ እንዲሁም ሰብል ልማት በመመዝገብ ላይ ያለው አመርቂ ውጤት በተደማሪ እድገት ውስጥ እንዳለ አረጋግጧል፡፡ በዚሁ ምክንያት የተፋሰስ ልማት በሁሉም ቀደም ብሎ በተጀመረባቸው ክልሎች የአጠቃቀም ስርዓቱን የማስፋትና የማጎልበት ስራዎች መሰራታቸውን እንዲሁም ዘግየት ብለው በጀመሩ ክልሎች ሁሉንም አማራጮች አሟጦ ከመጠቀምና፣ ሁሉንም አርሶ አደር እንዲጠቀም ከማድረግ አንፃር የሚቀሩ ጉዳዮች መኖራቸው እንደተጠበቀ ሆኖ የመስኖ ሥራው የተጀመረውን የምርት ዕድገት በእድገትና ትራንስፎርሜሽን እቅዳችን ባስቀመጥነው አግባብ ከመሄዱ አንፃር የማይናቅ ድርሻ ያለው መሆኑ ላይ በአርሶአደሩ ዘንድ ከፍተኛ እምነት ተፈጥሮ እንቅስቃሴውም በዚያው ልክ መሻሻሉን አረጋግጧል፡፡በሰብል ልማት ዙሪያም የድርጅቹ አባላት የምርጥ ዘርና ማዳበሪያ እንዲሁም ሌሎቹንም ግብአቶች በቅድሚያ ራሳቸው እየወሰዱ በመጠቀም በተግባራዊ እንቅስቃሴያቸውና ውጤታቸው የማስፋት ስትራቴጂውን ለመተግበር የተኬደው ርቀት ከክልል ክልል አንፃራዊ ልዩነት ያለው ቢሆንም ከፍተኛ መሻሻል እንደታየበት ገምግሟል፡፡የልማት እንቅስቃሴዎቹን በመምራትና በመፈፀም ሂደት በየደረጃው የሚገኘውን አመራርና አባል ለማብቃትና ለማጥራት የተኬደው ርቀት መልካም እንደነበር ገምግሞ በገጠር የሚጠበቀውን ዕድገት ከማስቀጠል አንፃር አባሉና አመራሩ ከሚያሳየው ተነሳሽነት ባሻገር በተለይ ለመካከለኛና የታችኛው አመራር ተጨማሪ የአቅም ግንባታ ስልጠናዎችን አቅዶ መፈፀም እንደሚገባ አቅጣጫ አስቀምጧል፡፡በከተሞች የአባሉን ጥራትና ብቃት ከማጎልበት አንፃር ተይዞ የነበረው አቅጣጫ የሥራ ዕድልን በስፋት ለመፍጠር በሚደረገው እንቅስቃሴ ውስጥ ሥራ የሌላቸው ሥራ ሳያማርጡ ባገኙት የሥራ መስክ ተሰማርተው ራሳቸውን ለመለወጥ በሚያደርጉት ጥረት፣ የጥቃቅንና አነስተኛ ኢንተርፕራይዞችን ለማስፋፋት በሚደረገው ርብርብ ውስጥ በልማታዊ መንገድ ተወዳድረው ለማደግ በሚያደርጉት ጥረት፣ በከተሞች መልካም አስተዳደርን በማስፈን የህዝቡን ጥያቄ ለመመለስ በሚደረገው ርብርብ ውስጥ እና በየተሰማሩባቸው መስኮች ሁሉ ግንባር ቀደም ተዋናይና አርአያ ሆነው ለመገኘት በሚያሳዩት ተነሳሽነት፣ ጥረትና ውጤት እንደነበር በማውሳት በዚሁ አግባብ በየደረጃው የተደረገውን ጥረት ፈትሿል፡፡ በተለይ በሥራ ዕድል ፈጠራ ዙሪያ የተጀመረው ጥረት ተስፋ ሰጪ መሆኑን የገመገመ ሲሆን ሁሉንም የሥራ ዕድሎች አሟጦ መጠቀም ላይ ተጨማሪ ጥረት መደረግ እንዳለበት በአፅንኦት ተወያይቷል፡፡ የጥቃቅንና አነስተኛ ተቋማት ዙሪያም በጥራት፣ በጊዜና በዋጋ ተወዳድሮ ልማታዊ በሆነ አግባብ ከመሻሻል አንፃር ሰፋ ያለ የአመለካከት ስልጠናና ትግል መካሄዱን አረጋግጧል፡፡ በድጋፍ ሰጪ ተቋማት በኩልም አንፃራዊ መሻሻል እንደታየ ገምግሟል፡፡ በአሠራርና አደረጃጀት ረገድ ይህንኑ ጅምር ለማጎልበት የተደረጉት ማሻሻያዎች ፋይዳ ከፍተኛ መሆኑን አይቷል፡፡ በድጋፍ ሰጪ ተቋማት በኩል የሚሰጠው ድጋፍም አንፃራዊ መሻሻል የታየበት መሆኑን ገምግሞ እነዚህ ለውጦች ገና በጅምር ደረጃ ላይ ያሉ በመሆናቸው ትኩረቱ በጎደሉት ላይ ሆኖ ርብርቡ እንዲቀጥል አሳስቧል፡፡በከተሞች መልካም አስተዳደርን ከማስፈን አንፃር ወሳኙ የህዝቡ ይሁንታና ተሳትፎ እንደሆነ ታምኖበት በየደረጃው ከህዝቡ ጋር ተከታታይ ውይይት ለማድረግ የተደረገው ጥረት እጅግ ጠቃሚ እንደበር ያረጋገጠው ሥራ አስፈፃሚ ኮሚቴው አመራሩን ለማጥራትም ሆነ ለማብቃት በውጤቱም ለህዝቡ ጥያቄዎች ፈጣን ምላሽ በመስጠት በልማትም ሆነ መልካም አስተዳደር ረገድ የተጀመሩትን ለውጦች ይበልጥ አስፍቶ ለማስቀጠል የማይተካ ድርሻ ያለው በመሆኑ በመጪው ዓመትም በዚሁ አግባብ ተጠናክሮ እንደሚቀጥል አረጋግጧል፡፡ከመሠረተ ልማት አንፃር ያሉትን አፈፃፀሞች የፈተሸው ሥራ አስፈፃሚ ኮሚቴው በገጠር የመንገድ አቅርቦትን ለማስፋት የተያዘው ዕቅድ የመጀመሪያው ዓመት በዝግጅት የተጠናቀቀ በመሆኑ በቀሪ ጊዜያት የአምስት ዓመቱን ግብ አካክሶ ለመፈፀም የተጀመረው ጥረት የሚበረታታ መሆኑን አይቷል፡፡ የስልክና ኤሌክትሪክ አቅርቦቱን ለማሳደግ የተሰራ ስራ በተለያየ የአፈፀፀም ደረጃ ላይ የሚገኝ መሆኑን ገምግሞ ይበልጥ መረባረብ እንደሚያስፈልግ አፅንኦት ሰጥቷል፡፡ የባቡር፣ የሃይደሮ ፓወር፣ የመንግድና የፋብሪካ ግንባታዎች አፈፃፀም በአጠቃላይ በተያዘለት አቅጣጫ መሠረት እየተፈፀመ መሆኑን የገመገመ ሲሆን ይበልጥ ተጠናክሮ የሚቀጥሉባቸው አቅጣጫዎች ዙሪያም መክሯል፡፡ የኤክስፖርት አፈፃፀማችንን በተመለከተ በአንዳንድ ምርቶች በመጠን የመጨመር ሁኔታ ቢኖርም የዋጋ መውረድ ያጋጠማቸውም ምርቶች ስለነበሩ የሚጠበቀውን ያህል እንዳልሆነ ገምግሟል፡፡ የኤክስፖርት ግኝታችንን ከፍ ለማድረግ በአንድ በኩል በጥሬ እቃነት የሚላኩትን በመጠን በከፍተኛ ሁኔታ ማሳደግ፣ በሌላ በኩል ለማኑፋክቸሪንግ ዘርፍ የሚደረገውን ድጋፍ በማጠናከር እሴት የተጨመረባቸውን ምርቶች ለማሳደግ መረባረብ እንደሚገባ አመላክቷል፡፡በየደረጃው በዜጎች የገቢ አቅም መጨመር ላይ ከሚታየው ዕድገት ባሻገር በሀገር ውስጥ ቁጠባ ረገድም ከፍተኛ መሻሻል እየታየ መሆኑን የገመገመው ሥራ አስፈፃሚ ኮሚቴ ይኸው ተጠናክሮ እንዲቀጥል ከፍተኛ ርብርብ በማድረግ በገጠር ከፍጆታ በላይ መለስተኛ ኢንቨስትመንት ውስጥ በሚገባበት አግባብ መደገፍ እንዳለበት፣ በከተሞች የራሱን ሥራ በጥቃቅንና አነስተኛ ዘርፍ የመፍጠር አቅሙን ከማጎልበት ባሻገር የተጀመረው የቤት ግንባታ ተጠናክሮ የሚቀጥል በመሆኑ የዜጎችን የተጠቃሚነት ዕድል ከማስፋት አንፃር ይበልጥ መጎልበት እንዳበት አስምሮበታል፡፡በማህበራዊ ዘርፎች የነበረውን አፈፃፀም የገመገመው ሥራ አስፈፃሚ ኮሚቴው በትምህርት ዘርፍ ከተደራሽነት አንፃር የተገኘው ውጤት እንደተጠበቀ ሆኖ የትምህርት ጥራትን ለማረጋገጥ በተቀረፁት ፓኬጆች ትግበራ የተማሪዎች ውጤት መሻሻል መጀመሩንና በሁሉም ደረጃ ሰላማዊ የመማር ማስተማር ሁኔታ ማረጋገጥ መቻሉን የገመገመ ሲሆን የምዕተ ዓመቱን ግቦች የማሳካት ዕድላችን ከፍተኛ መሆኑ እንደተጠበቀ ሆኖ መጠነ ማቋረጥን ለመቀነስ ተጨማሪ ጥረት መደረግ እንዳበት አሳስቧል፡፡በጤና መስክ ዋናው ትኩረት ከሆኑት ውስጥ የእናቶችና ህፃናትን ሞት በመቀነስ ረገድ በትግራይ ካለፉት አመታት ጀምሮ የሴቶች የልማት ቡድኖች አደረጃጃት የተጫወተውን ከፍተኛ ድርሻ በማውሳት ይኸው እንቅስቃሴ በሌሎችም ክልሎች በተገባደደው ዓመት በስፋት የተኬደበት በመሆኑ በመታየት ላይ ያለው አወንታዊ ለውጥ ልዩ ግምት የሚሰጠው መሆኑን በማረጋገጥ ተጠናክሮ መቀጠል የሚችልባቸውን አቅጣጫዎች አስቀምጧል፡፡የህገ-ወጥ የሰዎች ዝውውርን ለመግታት የተጀመረውን ጥረት አጠናክሮ መቀጠል በሚቻልባቸው ጉዳዮች ላይ የመከረው ሥራ አስፈፃሚ ኮሚቴው ህጋዊውን መንገድ መልክ ለማስያዝ መሰራት ካለባቸው ስራዎች ጎን ለጎን የዜጎችን የክህሎት ችግሮች ለማቅረፍ የተጀመረው ስልጠና ተጠናክሮ እንዲቀጥል አሳስቧል፡፡ሥራ አስፈፃሚ ኮሚቴው በሁለት ቀን ውሎ በገጠርና ከተማ በማህበራዊና ኢኮኖሚ መስኮች የታዩት አፈፃፀሞች በዝርዝር በመገምገም ያስቀመጣቸው አቅጣጫዎች በየሚመለከታቸው አካል እንዲዘረዘሩ አቅጣጫ አስቀምጧል፡፡ በመጨረሻም የተጀመረው ኪራይ ሰብሳቢነትን የማዳከም ጥረት የንግድ ስርዓቱን በማስተካከልና ከገቢ አሰባሰብና አስተዳደር ጋር የተያያዙ የሪፎርም ስራዎችን ለማስቀጠል ከሚደረገው ጥረት ባሻገር የተከሰተውን የሙስና ችግር ለመዋጋት፣ በሲቪል ሰርቪሱ ውስጥ የተጀመረውን የለውጥ ሂደት ለማጠናከርና፣ በሌሎችም ድርጅቱና መንግስት የኪራይ ሰብሳቢነት ምንጮች እንደሆኑ በለያቸው መስኮች የሚቀጥለውን ዘመቻ ዳር ለማድረስ ህዝቡ እንደተለመደው ከጎኑ እንዲቆምም ጥሪ በማቅረብ ስብሰባውን አጠናቋል፡፡